तेल-गैस की खाेज के लिए नए क्षेत्र में होगा भूकंपीय सर्वे
राज्य के 85 हजार वर्ग किलोमीटर नए क्षेत्र में तेल और प्राकृतिक गैस के बड़े भंडार मिलने की संभावना है। प्रदेश में भूकंपीय सर्वे का कार्य जून तक शुरू किया जाएगा।
इसके लिए 40 से अधिक बड़ी कंपनियों ने एक्सप्रेशन आफ इंटरेस्ट शो किया है। केंद्रीय पेट्रोलियम मंत्रालय के महानिदेशक हाइड्रो कार्बन की ओर से सर्वे का काम देने के लिए आदेश जारी किया जाएगा। ओएनजीसी और आयल इंडिया की देखरेख में यह कार्य पूरा कराया जाएगा। राजस्थान पहला ऐसा राज्य है, जहां जमीन पर इतने बड़े पैमाने पर तेल और प्राकृतिक गैस की भंडार की खोज शुरू की जा रही है।
प्रदेश में अभी तक 65 हजार वर्ग किलोमीटर में ही हाइड्रो कार्बन यानी पेट्रोलियम पदार्थ के 21 ब्लाकों की खोज हो चुकी है। इनमें से 12 ब्लाक पर काम चल रहा है। जबकि नौ ब्लाक पर कार्य शुरू करने के लिए आदेश जारी किया जाएगा। ये ब्लाक केवल जैसलमेर, बाड़मेर और बीकानेर-नागौर बेसिन के ही शामिल है। पेट्रोलियम निदेशालय और प्रदेश सरकार के सुझाव पर महानिदेशालय हाइड्रो कार्बन ने राज्य के 14 जिलों के 85 हजार वर्गकिलोमीटर नए क्षेत्र में पेट्रोलियम और तेल के भंडारों की खोज शुरू करने के लिए आदेश जारी कर दिया है।
ध्यान देने की बात यह है कि प्राथमिक सर्वे में यह स्पष्ट हो चुका है कि इन क्षेत्रों में पेट्रोलियम पदार्थ और प्राकृतिक गैस के भंडार है, लेकिन भूकंपीय सर्वे में यह पता लगाया जाएगा कि कहां पर कितनी मात्रा में भंडार मौजूद है। यह पता लगने के बाद हाइड्रोकार्बन महानिदेशालय की ओर से ब्लाक बनाए जाएंगे। उसके बाद निकालने के लिए ब्लाक का आवंटन किया जाएगा।
hin_Deva hin_Deva hin_Deva hin_Deva hin_Deva